Mike Legarth (KF), 2012-09-06:
Tak, formand.
Regeringen har fremsat forslag til en ny finanslov for 2013 under titlen »På vej mod et stærkere Danmark«.
Det var en titel, som umiddelbart gjorde mig glad og forventningsfuld.
For det første var det glædeligt, at regeringen overhovedet havde fundet noget, den kunne kalde en vej.
Hidtil har regeringen fulgt en slingrekurs, som oftest er endt i blindgyder.
For det andet var det glædeligt, at regeringen nu ville en vej, som skulle gøre Danmark stærkere.
Hidtil har regeringen mest haft travlt med det modsatte.
For selve indholdet i regeringens finanslovforslag kunne desværre ikke leve op til den fine titel.
Danmark står lige nu med en konkurrenceevne i frit fald.
Virksomhederne kan ikke konkurrere med de udenlandske konkurrenter, de må skære ned og afskedige medarbejdere.
Tusindvis af danskere mister deres job, og det bliver kun værre over det næste år med den politik, som regeringen har lagt frem.
Ledigheden er den store udfordring, som Danmark står over for.
Derfor skal vi gøre det nemmere og billigere at drive virksomhed og skabe arbejdspladser i Danmark.
Det burde være en målsætning, som vi alle kan bakke op om herinde.
Men hvad gør regeringen?
Ja, den gør det modsatte.
Nu skal det være dyrere at være virksomhed.
Regeringen lægger op til at tage 2 mia. kr. fra erhvervslivet i form af mindre erhvervsstøtte.
Det svarer altså til at øge virksomhedernes omkostninger med et tilsvarende beløb.
Og øgede omkostninger i, til og for virksomhederne medfører ikke flere, men derimod færre beskæftigede.
Regeringen burde arbejde ihærdigt på at gøre det nemmere at skabe job.
Men når det ikke er tilfældet, er det godt, at Danmark har Det Konservative Folkeparti, for vi er på borgernes og virksomhedernes side i kampen om at skabe job og fremgang.
Det har vi vist utallige gange, senest med den nye skattereform, der gør det mere attraktivt at arbejde og yde en ekstra indsats.
Vi er gået forrest i kampen mod bøvl og administrative byrder i virksomhederne, ligesom vi altid arbejder på at give den størst mulige frihed til virksomhederne, samtidig med at vi sænker deres samlede omkostninger, så det kan betale sig at producere og investere i danske virksomheder.
Det Konservative Folkeparti mener, at der er brug for en erhvervspakke, der kan sikre virksomhederne bedre vilkår og skabe grobund for flere job og økonomisk fremgang.
Behovet for en særlig indsats, der kan skabe job i den private sektor, bekræftes af de seneste ledighedstal.
Alene i juli måned stod 1.500 flere danskere uden job end ved målingen før.
Nu er der hele 165.700 ledige danskere.
Det er en alvorlig udvikling.
Og det er bekymrende, at regeringen bare ser til fra Christiansborg, mens folk ude i landet mister deres job.
Vi mener, at der lige nu er et særligt behov for en målrettet indsats mod den voksende grænsehandel.
Alt for mange job er flyttet syd for grænsen.
Derfor må vi sætte ind med tiltag, der kan få den store handel og de mange job tilbage til Danmark.
For det første er der en række afgifter, ikke mindst fedt- og sukkerafgiften, som burde fjernes, ligesom vi også burde se på muligheden for at sænke afgifternes størrelse på det, man kalder lokkevarerne, altså det, folk især kører efter.
Dermed vil flere danskere får mulighed for at tjene deres egne penge og blive selvforsørgende frem for at være overladt til forsørgelse af det offentlige.
For det andet er der brug for en generel styrkelse af virksomhedernes rammevilkår, herunder lavere afgifter og sænkning af skatter, for det vil styrke virksomhedernes muligheder for at vokse og dermed kunne ansætte flere medarbejdere.
For det tredje skal der sættes massivt ind over for det voksende bureaukrati og det administrative bøvl.
Vi skal effektivisere og gøre hverdagen nemmere og mere enkel, både for borgere og virksomheder.
Vi skal ganske enkelt bruge kræfterne på at skabe noget og ikke på at administrere og kontrollere hinanden.
Vi skal give dem frihed til at udvikle, producere og sælge deres produkter.
Det vil give Danmark fornyet økonomisk vækst, og det har vi brug for.
Regeringens såkaldte kickstart af dansk økonomi er faldet til jorden.
Den er endt med hverken at være et kick eller en start.
Det er ikke blot partierne i oppositionen, som peger på regeringens mislykkede økonomiske politik, også blandt regeringens egne folk har der lydt kritik.
Ifølge De Radikales finansordfører, fru Marianne Jelved, har regeringens kickstart, der skulle skabe tusindvis af job, ikke haft nogen effekt.
Apropos kursen er regeringen ikke alene.
Også Venstre har haft sine besværligheder med at finde en fast kurs i skattepolitikken og det offentlige forbrugs størrelse, men det er da glædeligt, at Venstre nu tilsyneladende vender tilbage til en mere traditionel borgerlig økonomisk politik.
Konservative havde selvfølgelig gerne set, at Venstre havde stået på vores side i valgkampen og kæmpet for de helt nødvendige lettelser i skatten for både borgere og virksomheder, ligesom vi også gerne så Venstre melde sig under fanerne og tale for et mindre offentligt forbrug i stedet for at konkurrere med de røde partier og Dansk Folkeparti om, hvem der kan bruge mest løs af offentlige midler frem til 2020.
Regeringen er, for så vidt angår næste år, kommet på rette vej, når det gælder mådehold i det offentlige forbrug.
Det kan bare stadig undre mig, hvordan de nuværende regeringspartier under valgkampen kunne tordne mod den tidligere VK-regerings reformer af den offentlige sektor med ord som social massegrav og meget andet, når man nu selv anlægger samme linje i dag.
At den nuværende regering har set nødvendigheden af økonomiske reformer og stram styring af det offentlige forbrug, er kun glædeligt, men samtidig er det også skræmmende, når ledende politikere i regeringen med så få måneders mellemrum mener så modsatrettede ting om så betydningsfulde forhold i dansk økonomi.
Alligevel vil Konservative godt give regeringen en lille velment ros for, at man er vågnet op til dåd og er kommet på bedre tanker og nu ønsker at begrænse den offentlige vækst.
Vi håber bare, at det ikke kun gælder næste år.
Vi kvitterer også for den øgede satsning på uddannelse, men der er brug for en langt mere vidtgående indsats, når det gælder udviklingen af folkeskolen.
Vi vil give de danske skoleelever de bedste forudsætninger for at kunne realisere deres drømme.
Derfor vil vi hæve antallet af undervisningstimer i skolen, sikre højere faglighed og give mere frihed lokalt til at drive folkeskolen.
Kun gennem et højt uddannelsesniveau sikrer vi en arbejdsstyrke med de rette kvalifikationer, og det hele begynder med folkeskolen.
Derfor skal vi sætte ind dér.
Vi vil også sikre de socialt udsatte bedre vilkår og styrke retspolitikken.
Vi mener, der er brug for en håndsrækning til de særlig udsatte i Danmark som f.eks. hjemløse og stofmisbrugere, og der er brug for konsekvens, når det gælder bekæmpelsen af kriminalitet og ikke mindst bandekriminaliteten og ghettovolden.
For Konservative er budskabet klart: Der er brug for en erhvervspakke her og nu, der fjerner stopklodser og barrierer for at starte og drive virksomhed i Danmark, og som kan tiltrække nye og fastholde de virksomheder, vi har.
Vi skal af med bureaukrati og administrativt bøvl.
Det skal være nemmere og billigere at være virksomhed, så vi kan få skabt nogle job i den private sektor til alle de danskere, der lige nu står uden arbejde.
Finanslovforslaget har nogle positive elementer, men der er overordnet set tale om en finanslov, som ikke tilstrækkeligt giver svar på landets økonomiske udfordringer.
Vi møder konstruktive op til forhandlingerne.
Vi bidrager gerne til at sikre en sund økonomi i Danmark, hvor der skabes job, og hvor de offentlige udgifter holdes i ro.
Vi har allerede medvirket til flere reformer sammen med regeringen – ikke mindst skattereformen og reformen af førtidspensionssystemet og fleksjobordningen – og nu vil vi gerne hjælpe regeringen på rette vej med en finanslov, som for alvor skal gøre Danmark stærkere.